Ethet e Luginës, shqetësuese në Kaliforni dhe Arizona
Sëmundja e Etheve të Luginës shpesh kalon pa u vënë re, por mund të jetë edhe shumë e dëmshme për pacientët
Një problem shëndetësor për kohë të gjatë në luginën qendrore të Kalifornisë është përkeqësuar në vitet e fundit, duke detyruar zyrtarët e shëndetësisë të urdhërojnë zhvendosjen e 3 mijë të burgosurve nga dy burgje shtetërore. Por sëmundja prek edhe një pjesë të konsiderueshme të popullsisë në disa komunitete rurale. Edhe pse shpesh ajo kalon pa u vënë re, nganjëherë mund të jetë shumë e dëmshme për pacientët. Dale Pulde është duke e shitur shtëpinë e tij në Kaliforni, sepse nuk mund të vazhdojë të paguajë për të. Mekaniku i motoçikletave dhe ish piloti i garave me makina u infektua me Ethet e Luginës, në Luginën Qendrore të Kalifornisë, dhe shumicën e kohës nuk është në gjendje të punojë. Në fillim, ai kollitej aq shumë saqë humbiste ndjenjat. Në fund të vitit 2010, mjekët e diagnostikuan me Ethet e Luginës. Që atëherë, zoti Pulde është trajtuar me ilaçe kundër kërpudhave, duke përfshirë një që kushton rreth 1 mijë dollarë, për një shishe. Sëmundja e Etheve të Luginës, e njohur nga mjekët si koksidioidomikoza, përhapet me anë të sporeve kërpudhore që lëshohen në ajër nga punimi i tokës. Ajo është duke u bërë më e zakonshme ndërsa qytetet zgjerohen në zonat rurale. Sëmundja vihet re në luginën qendrore të Kalifornisë dhe në zona të tjera gjysmë të thata në Jugperëndim të SHBA-së, veçanërisht në Arizona, por edhe në disa pjesë të Amerikës Latine. Dr Robert Kaplan, një specialist i sëmundjeve infektive, thotë se gjysma e të infektuarve nuk shfaqin simptoma, ndërsa të tjerë kanë dhimbje dhe temperaturë. Një pjesë e vogël e pacientëve pëson sëmundje të mushkërive, ndërsa një për qind e tyre mund të kenë pasoja më të rënda. Ethet e Luginës, në rastet më të këqija, mund të jenë fatale. Pasojat më të rënda prekin njerëzit me sistem imunitar të dëmtuar dhe, për arsye ende të paqarta, anëtarët e disa grupeve racore, thotë mjekja Claire Panosian Dunavan. Por edhe njerëz të tjerë pak të ekspozuar apo pa imunitet ndaj sëmundjes mund të preken gjithashtu, si banorja e Seattle-it Sharon Filip. Ajo e mori sëmundjen, ndërsa vizitonte Arizonën, dhe tani, së bashku me djalin e saj, David, drejton një faqe interneti të quajtur “E mbijetuar nga Ethet e Luginës”. Zonja Filip foli për Zërin e Amerikës përmes Skype-it. Në faqen e saj të internetit, Sharon Filip përshkruan betejën e saj me sëmundjen me shumë hollësi. Ajo thotë se kësaj sëmundjeje i duhet kushtuar më shumë vëmendje. Doktoresha Dunavan është dakord. Deri tani, nuk ka një kurë të plotë apo vaksinë për parandalimin e sëmundjes. Mjekët thonë se zbulimi i hershëm është mënyra më efektive për të luftuar Ethet e Luginës.